Ans: En kraftig luft af hash ledte til, at politifolk torsdag kunne anholde to mænd ved en ejendom på Rotterdamvej mellem Ans og Kjellerup.

Ikke nok med at de kunne anholde de to 64-årige herrer, der befandt sig ved landejendommen, så fandt betjentene også intet mindre end cirka 50 kilo hash, som straks blev beslaglagt.

Det skriver Midtjyllands Avis, som har talt med lokalpolitiet i Silkeborg om sagen.

- Politifolkene var på stedet i en helt anden anledning. Men da de opdagede, at der lugtede kraftigt af hash, fik besøget pludselig en helt anden karakter, siger politikommissær Bent Riber Nielsen til avisen.

- Vi fandt en meget stor mængde skunk, altså stærk hash, som vi nu har konfiskeret, fortsætter politikommissæren.